Dato 01. 09 2026

Til Byrådet i Syddjurs Kommune
Vedrørende Budgetoplægget 2027 området Familie, Børn og Læring
Afsender: Medarbejderrepræsentanter i OMU Børn og Læring

Vi som medarbejderrepræsentanter i OMU Børn og læring anerkender Byrådets opgave i, at finde økonomisk balance i Syddjurs Kommunes budget 2027.
Vi vil med dette høringssvar gerne være med til at kvalificere de endelige beslutninger der skal tages, med særligt udgangspunkt i hverdagseffektiviseringer samt servicereduktioner på vores område.

Som en del af MED systemet i Syddjurs kommune har vi til opgave at have opmærksomhed på medarbejdernes arbejds-, personale-, samarbejds- samt arbejdsmiljøforhold og selvfølgelig på kerneopgaven.

Vi har set ind i omstillingsblokkene på Familie-, Børne- og Læringsområdet, og deler herunder vores opmærksomhedspunkter, samt opfordrer til, at I vil tage vores kvalificering til efterretning i jeres beslutninger.

11 – R – 01 Øget sampasning i dagtilbud
Tanken bag sampasning i vores dagtilbud i påske og sommerferie er, at dette vil generere en besparelse på kr. 500.000 i 2027.
Denne besparelse skal hentes ved at spare på vikarer og ikke uddannet personale og generelt flere lukkedage i institutioner.
Den skal hentes i en bedre udnyttelse af ressourcer, ved at samle børnene på færre matrikler i ferier.
Den vil give flere ansatte i dagtilbud en højere grad af mulighed for at holde 3 ugers sammenhængende ferie.

Vi vil gerne fremhæve, at besparelsen i praksis sandsynligt genererer:

· For få hænder i dagligdagen til kerneopgaven
· Højere arbejdspres og belastning for medarbejderne
· Øget risiko for sygefravær
· Vanskeligere at rekruttere samt fastholde medarbejdere
· Forringelse af arbejdsvilkår for medarbejdere der flyttes rundt på matrikler i ferieperioder
· Forringelse af arbejdsvilkår for medarbejdere der skal passe ikke kendte børn
· Forringelse af medarbejdernes mulighed for fleksibilitet samt selvbestemmelse i egen ferieplanlægning
· Forringelse i løsning af kerneopgaven bl.a. utrygge børn i ukendte rammer med ukendte voksne
· Stor ulighed i vores daginstitutioner og dermed stor ulighed i vores medarbejderes generelle arbejdsforhold og trivsel.

11- R – 09 Reduktion i SFO
Tanken med reduktion i SFO er, at dette vil generere en besparelse på kr. 250.000 i 2027.
Denne besparelse skal hentes ved at spare på vikarer og via sampasning. Kommunens SFO’er skal pr. enhed spare mellem kr. 15.000 og kr. 65.000.

Vi vil gerne fremhæve, at besparelsen i praksis sandsynligt genererer:

· For få hænder i dagligdagen til kerneopgaven
· Højere arbejdspres og belastning for medarbejderne
· Øget risiko for sygefravær
· Vanskeligere at rekruttere og fastholde medarbejdere
· Forringelse af arbejdsvilkår for medarbejderne
· Forringelse i løsning af kerneopgaven med mindre voksenkontakt, som for børnene bl.a. kan betyde færre tætte relationer og mindre trivsel
· Stor ulighed i vores SFO’er og dermed stor ulighed i vores medarbejderes generelle arbejdsforhold og trivsel



11- R – 03 Reduktion i PPR
Tanken med reduktion i PPR er, at dette vil genere en besparelse på kr. 500.000/ 0,8 årsværk i 2027.

Vi vil gerne fremhæve, at besparelsen i praksis sandsynligt genererer:

· For få medarbejdere til løsning af kerneopgaven
· Højere arbejdspres og belastning for medarbejderne
· Øget risiko for sygefravær
· Vanskeligere at rekruttere og fastholde medarbejdere
· Forringelse af arbejdsvilkår for medarbejderne
· Forringelse i løsning af kerneopgaven, hvor behovet for rådgivning og konsulentbistand er stigende i daginstitutioner, skoler og familier
· Forringelse af muligheden for trivsel og udvikling hos børn der har særlige behov jf. længere visitationsproces, ventetid, manglende konsulentbistand, rådgivning og vejledning
· Forringelse af den tidlige forebyggende indsats

14 – R – 02 Reduceret gulvvask i børnehaver / 14 – R – 04 Reduceret aftørring af støv på skoler
Tanken med besparelsen er kr. 250.000/ 0,7 årsværk på reduceret gulvvask samt kr. 360.000/ 1,0 årsværk på reduceret aftørring af støv i klasseværelser.

Vi vil gerne fremhæve, at besparelsen i praksis sandsynligt genererer:

· Forringelse af det fysiske arbejdsmiljø grundet sparsom rengøring
· Øget risiko for sygefravær
· Forringelse af indeklima der negativt påvirker medarbejdernes sundhed og trivsel
· Forringelse af indeklima der negativt påvirker børn og unges sundhed og trivsel
· Forringelse af løsning af kerneopgaven, bl.a. idet medarbejdere sandsynligt vil være nødsaget til at påtage sig rengøring, hvilket er tid taget fra vores børn og unge

11 – H – 02 Justering af forplejning, rammer for mødeafholdelse og erkendtligheder
Tanken med besparelsen er kr. 140.000 årligt.
Vi vil gerne fremhæve, at besparelsen erkendtligheder til ledere og medarbejdere ved ex. mærkedage er i direkte strid med Syddjurs Kommunes politikker og retningslinjer Gaveregulativ af 6. marts 2007.


Vi ønsker ligesom jer, at Syddjurs kommune er en attraktiv arbejdsplads. At kvalitet i løsning af kerneopgaven står højt, og vi kan rekruttere og fastholde dygtige medarbejdere. Begge dele understøttes i høj grad af, at vi sikrer gode arbejds-, personale-, samarbejds- og arbejdsmiljøforhold for alle medarbejdere i kommunen.
